Qonun ijodkorligi va parlament nazoratini amalga oshirish jarayonida yoshlar ishtirokini yanada faollashtirish to‘g‘risida

So‘nggi yillarda mamlakatimizda yoshlar masalasiga davlat siyosatining ustuvor vazifalaridan biri sifatida alohida e’tibor qaratib kelinmoqda. Yoshlarning huquqiy ongi va savodxonligini oshirish, siyosiy-huquqiy bilim va ko‘nikmalarini yuksaltirish, shu orqali ularni jamiyatda kechayotgan islohotlarning faol ishtirokchisiga aylantirish, qonun ijodkorligi jarayoniga keng jalb qilish, qabul qilinayotgan qonunlarni yoshlar orasida targ‘ib qilish barobarida ularning parlament hayotiga daxldorligini kuchaytirish davlat siyosatining bosh mazmuniga aylandi. 
 O‘z navbatida, yoshlarga oid davlat siyosatini izchil va samarali amalga oshirish, ularni har tomonlama qo‘llab-quvvatlash, huquqlari, erkinliklari hamda qonuniy manfaatlarini himoya qilishga ko‘maklashish maqsadida O‘zbekiston Respublikasi Oliy Majlisi Qonunchilik palatasida Yoshlar masalalari bo‘yicha komissiya tuzildi.
 Mazkur Komissiya mamlakatimiz Prezidenti boshchiligida olib borilayotgan keng ko‘lamli demokratik islohotlarga hamohang tarzda yoshlarga oid davlat siyosatini amalga oshirishda quyi palataning rolini yanada oshirish, shuningdek yoshlarning jamiyat va davlat ishlarini boshqarishdagi ishtiroki va ta’sirini amalda ta’minlash, ularning ijtimoiy-iqtisodiy, siyosiy-huquqiy faolligini qo‘llab-quvvatlash masalalarida birlashtiruvchi institut, muhim ko‘prik vazifasini bajara boshladi.
 Yoshlarning parlament ishidagi ishtirokini faollashtirish bilan bir qatorda ularning huquqlari va qonuniy manfaatlarini himoya qilish, siyosiy-huquqiy bilimlarini boyitish, tashabbuslarini qo‘llab-quvvatlash, qonun ijodkorligi, huquqni qo‘llash amaliyotining dolzarb muammolarini yoshlar ishtirokida muhokama qilish hamda yoshlar o‘rtasida yuzaga kelayotgan ko‘plab noxush manzaralar, “ommaviy madaniyat” ko‘rinishlarini bartaraf etishga qaratilgan takliflar tayyorlash, yoshlarda vatanparvarlik ruhini kuchaytirish kabi dolzarb masalalarga kompleks yondashish talab etilmoqda.
 Yoshlarning qonun ijodkorligi va parlament nazoratini amal oshirish jarayonidagi ishtirokini yanada kengaytirish maqsadida O‘zbekiston Respublikasi Oliy Majlisi Qonunchilik palatasi huzurida Yoshlar parlamenti (bundan buyon matnda Yoshlar parlamenti deb yuritiladi) tashkil etildi.
 2020-yilning 17-avgust kuni Yoshlar parlamenti a’zolari bilan O‘zbekiston Respublikasi Oliy Majlisi Qonunchilik palatasi rahbarlari o‘rtasida o‘tkazilgan uchrashuvda yoshlarni parlament faoliyati, shu jumladan qonun ijodkorligi jarayonining barcha bosqichlariga jalb etish, qonun ijodkorligi faoliyati sifatini oshirishga doir yangi va ustuvor yo‘nalishlarni belgilashda ularning faolligini yanada kuchaytirish hamda yoshlarga oid davlat siyosati sohasidagi xalqaro hamkorlikni rivojlantirish masalalari muhokama qilindi. Shu bilan birga Yoshlar parlamentining ikki yilga mo‘ljallangan “Yo‘l xaritasi” hamda Ish rejasini ishlab chiqishga kelishib olindi.
 2017 — 2021-yillarda O‘zbekiston Respublikasini rivojlantirishning beshta ustuvor yo‘nalishi bo‘yicha Harakatlar strategiyasini “Ilm, ma’rifat va raqamli iqtisodiyotni rivojlantirish yili”da amalga oshirishga oid Davlat dasturining 21-bandini inobatga olgan holda hamda qonun ijodkorligi va parlament nazoratini amalga oshirish jarayonida yoshlar ishtirokini yanada faollashtirish maqsadida O‘zbekiston Respublikasi Oliy Majlisi Qonunchilik palatasining Kengashi qaror qiladi:
 1. O‘zbekiston Respublikasi Oliy Majlisi Qonunchilik palatasi bilan O‘zbekiston yoshlar ittifoqi Markaziy Kengashi o‘rtasida O‘zbekiston Respublikasi Oliy Majlisi Qonunchilik palatasi huzuridagi Yoshlar parlamenti faoliyatiga ko‘maklashish to‘g‘risidagi hamkorlik bitimi tuzilganligi ma’lumot uchun qabul qilinsin.
 2. O‘zbekiston Respublikasi Oliy Majlisi Qonunchilik palatasining Yoshlar masalalari bo‘yicha komissiyasi zimmasiga Yoshlar parlamenti bilan hamkorlikni yo‘lga qo‘yish vazifasi yuklatilsin.
 3. O‘zbekiston Respublikasi Oliy Majlisi Qonunchilik palatasining Yoshlar masalalari bo‘yicha komissiyasiga (A. Aslonov):
 Yoshlar parlamenti Nizomida nazarda tutilgan vazifalar o‘z vaqtida va sifatli bajarilishiga ko‘maklashish; 
 Yoshlar parlamenti har bir a’zosining O‘zbekiston Respublikasi Oliy Majlisi Qonunchilik palatasi qo‘mitalari va deputatlari bilan o‘zaro aloqasini yo‘lga qo‘ygan holda, faol hamkorlik olib borilishini ta’minlash; 
 Yoshlar parlamenti a’zolarida parlament nazoratini amalga oshirish bo‘yicha ko‘nikmalarni shakllantirish borasida zarur choralarni ko‘rish;
 yoshlar masalalariga oid qonun hujjatlarini takomillashtirish, ularning ijrosi bo‘yicha samarali hamda ta’sirchan parlament va deputat nazoratini amalga oshirish yuzasidan Yoshlar parlamenti tomonidan kiritilgan takliflarga alohida e’tibor qaratish;
 yoshlarning jamiyat va davlat hayotida tutgan o‘rnini yanada oshirishga, ularning huquqlari, erkinliklari hamda qonuniy manfaatlariga doir, shuningdek yoshlar masalalariga oid qonun hujjatlarini keng jamoatchilikka yetkazishga qaratilgan tashviqot-targ‘ibot tadbirlarini tashkil qilishga e’tiborni kuchaytirish tavsiya etilsin.
 4. Mazkur Qarorning ijrosini nazorat qilish O‘zbekiston Respublikasi Oliy Majlisi Qonunchilik palatasi Spikerining birinchi o‘rinbosari A. Saidov zimmasiga yuklatilsin.
 5. Ushbu Qaror qabul qilingan kundan e’tiboran kuchga kiradi.